ΨΗΦΙΣΜΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΑΝΤΙΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΣΥΝΕΛΘΟΝΤΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 31ης Οκτωβρίου 1994 σχετικά με την ενίσχυση της κοινοτικής συνεργασίας στον τομέα της πολιτικής άμυνας (94/C 313/01)

ΤΟ ΣΥΜΒΟΥΛΙΟ ΚΑΙ ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΣΥΝΕΛΘΟΝΤΕΣ

ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

Υπενθυμίζοντας τα ψηφίσματά τους της 25ης Ιουνίου 1987 σχετικά με την καθιέρωση κοινοτικής συνεργασίας στον τομέα της πολιτικής άμυνας (1), της 13ης Φεβρουαρίου 1989 σχετικά με τις νέες εξελίξεις της κοινοτικής συνεργασίας στον τομέα της πολιτικής άμυνας (2), της 23ης Νοεμβρίου 1990 σχετικά με την κοινοτική συνεργασία στον τομέα της πολιτικής άμυνας (3), της 23ης Νοεμβρίου 1990 σχετικά με τη βελτίωση της αμοιβαίας συνδρομής μεταξύ κρατών μελών σε περίπτωση φυσικών ή ανθρωπογενών καταστροφών (4), καθώς και το ψήφισμα της 8ης Ιουλίου 1991 σχετικά με τη βελτίωση της αμοιβαίας συνδρομής μεταξύ κρατών μελών σε περίπτωση φυσικών καταστροφών ή καταστροφών τεχνολογικών αιτίων (5)-

εκτιμώντας το κέρδος που αντιπροσωπεύουν για τους παράγοντες του τομέα της πολιτικής άμυνας οι δράσεις κατάρτισης και οι ασκήσεις προσομοίωσης που οργανώνονται από την Επιτροπή- ότι οι δράσεις και οι ασκήσεις αυτές έχουν συμβάλει, αφενός, στη βελτίωση του επιπέδου προετοιμασίας τους, και, αφετέρου, στην ανάπτυξη διαπροσωπικών σχέσεων μεταξύ τους- ότι οι σχέσεις αυτές θα εξασφαλίσουν την καλύτερη αξιοποίηση της πείρας σε κοινοτικό επίπεδο και θα αυξήσουν την αποτελεσματικότητα και την ταχύτητα των δράσεων αμοιβαίας συνδρομής-

εκτιμώντας ότι το υπό ανάπτυξη σύστημα ανταλλαγής εμπειρογνωμόνων θα συμβάλει στην ενίσχυση αυτού του κέρδους-

εκτιμώντας το σημαντικό έργο που παρέχουν οι εθελοντές σε πολλούς τομείς της πολιτικής άμυνας, και υπενθυμίζοντας σχετικά το ψήφισμα της 16ης Δεκεμβρίου 1983 του Ευρωπαϊκού Κοινοβουλίου για την εθελοντική εργασία (6)-

εκτιμώντας ότι η διατήρηση του επιχειρησιακού μηχανισμού που έχει ήδη δημιουργηθεί, καθώς και η ενίσχυσή του, αποτελούν μείζον πλεονέκτημα για την αμοιβαία συνδρομή σε περίπτωση καταστροφής, τηρουμένων των λειτουργικών αρμοδιοτήτων των κρατών μελών- ότι η πείρα που έχει αποκτηθεί στον τομέα της τηλεματικής επικοινωνίας μεταξύ κρατών μελών έδειξε ότι απαιτείται να συσταθεί, στα πλαίσια του υπάρχοντος μηχανισμού του μονίμου δικτύου εθνικών ανταποκριτών για την πολιτική άμυνα (ΜΔΕΑ), επιτροπή χρήστων για να καθοδηγεί κάθε νέα πρωτοβουλία στον τομέα αυτό-

υπογραμμίζοντας ότι θα πρέπει να προσφερθεί στους παράγοντες του τομέα της πολιτικής άμυνας η δυνατότητα να συγκεντρώσουν από κοινού τις εμπειρίες τους, στα πλαίσια κοινοτικής προοπτικής-

θεωρώντας ότι η αυτοπροστασία είναι ουσιαστική συνιστώσα της πολιτικής άμυνας-

επαναλαμβάνοντας ότι απαιτείται να ενισχυθούν οι πρωτοβουλίες ενημέρωσης, εκπαίδευσης και ευαισθητοποίησης που απευθύνονται προς το κοινό, και ιδιαίτερα προς τη νεολαία, προκειμένου, ιδίως, να αυξήσουν το βαθμό της αυτοπροστασίας τους-

εκτιμώντας ότι είναι σημαντικό να αναπτυχθούν συγκεκριμένες δράσεις στο πλαίσιο της συμφωνίας για τον Ευρωπαϊκό Οικονομικό Χώρο (7), η οποία άρχισε να ισχύει την 1η Ιανουαρίου 1994, και ιδίως του άρθρου 78-

εκτιμώντας ότι πρέπει να γίνει ό,τι είναι δυνατόν για να διαρθρωθούν καλύτερα οι δράσεις που έχουν αναληφθεί σε διεθνές επίπεδο, προκειμένου να γίνει ορθολογική χρησιμοποίηση των πόρων που πρόκειται να διατεθούν στις δράσεις αυτές, χωρίς να θίγονται οι σχετικές αρμοδιότητες των κρατών μελών-

υπενθυμίζοντας ότι ναι μεν το άρθρο 3 στοιχείο τ) της συνθήκης για την ίδρυση της Ευρωπαϊκής Κοινότητας προβλέπει ήδη τη δυνατότητα να λαμβάνονται μέτρα στον τομέα της πολιτικής άμυνας, αλλά η δήλωση σχετικά με την πολιτική άμυνα, την ενέργεια και τον τουρισμό που επισυνάπτεται στην τελική πράξη της συνθήκης για την Ευρωπαϊκή Ένωση, αναφέρει ότι θα επανεξεταστούν ιδιαίτερα οι διατάξεις σχετικά με την πολιτική άμυνα, σύμφωνα με τη διαδικασία που προβλέπεται από το άρθρο Ν παράγραφος 2 της συνθήκης για την Ευρωπαϊκή Ένωση, βάσει έκθεσης που θα υποβάλει η Επιτροπή στο Συμβούλιο το αργότερο το 1996-

εκτιμώντας, ότι κρίνεται σκόπιμο να χαραχθούν οι μεγάλες κατευθύνσεις που ενδέχεται να επιλεγούν από την Επιτροπή για τις ανάγκες της έκθεσης αυτής-

υπενθυμίζοντας ότι, σύμφωνα με το σημείο 2 του ψηφίσματος της 25ης Ιουνίου 1987, θεπίστηκε μόνιμο δίκτυο εθνικών ανταποκριτών και ανταποκριτών της Επιτροπής- ότι το δίκτυο αυτό παίζει ουσιαστικό ρόλο στον καθορισμό όλων των κοινοτικών πρωτοβουλιών που αναλαμβάνονται,

ΑΝΑΓΝΩΡΙΖΟΥΝ ότι το μόνιμο δίκτυο εθνικών ανταποκριτών, εφεξής καλούμενο "δίκτυο", αποτελεί ουσιώδες πλαίσιο που εξασφαλίζει την κοινοτική συνοχή και συνεργασία στον τομέα της πολιτικής άμυνας και ότι οι εθνικοί ανταποκριτές πρέπει να συνεχίσουν να διαδραματίζουν ενεργό ρόλο προκειμένου, ιδίως, να διευκολύνουν τη συμμετοχή των εμπειρογνωμόνων στις κοινοτικές δράσεις, να διαβιβάζουν τις σχετικές πληροφορίες για τις δράσεις αυτές στους ενδιαφερόμενους παράγοντες και να διευκολύνουν την παροχή κοινοτικής υποστήριξης σε προγράμματα που δρομολογούνται από τα κράτη μέλη-

ΣΥΜΦΩΝΟΥΝ να αφιερώσουν ή να διατηρήσουν διαθέσιμους όσο είναι αναγκαίο, στο πλαίσιο των δημόσιων διοικήσεών τους, τους απαραίτητους ανθρώπινους πόρους για την καλή λειτουργία και την ενδεχόμενη ενίσχυση του ρόλου του δικτύου, και να προβλέψουν ότι οι γενικοί διευθυντές της πολιτικής άμυνας ή οι ομόλογοί τους θα μπορούν να συνέρχονται τακτικά και, καταρχήν, μία φορά το χρόνο-

ΕΚΦΡΑΖΟΥΝ ΤΗΝ ΙΚΑΝΟΠΟΙΗΣΗ ΤΟΥΣ για την πρόοδο που έχει επιτευχθεί ως προς την εφαορμογή των προαναφερόμενων ψηφισμάτων και ιδιαίτερα όσον αφορά την ανάπτυξη των δράσεων κατάρτισης, των ασκήσεων προσομοίωσης και των πρότυπων σχεδίων, και ζητούν από την Επιτροπή να συνεχίσει και να ενισχύσει τις δράσεις της-

ΕΠΙΘΥΜΟΥΝ επίσης να μπορέσει να αναπτυχθεί συνεργασία μεταξύ σχολείων και εθνικών κέντρων κατάρτισης, που είναι δραστήρια στον τομέα της πολιτικής άμυνας, χωρίς να θιγούν οι σχετικές αρμοδιότητες των κρατών μελών-

ΣΗΜΕΙΩΝΟΥΝ με ικανοποίηση τις προπαρασκευαστικές εργασίες που άρχισε η Επιτροπή για τη δημιουργία ενός συστήματος ανταλλαγής εμπειρογνωμόνων για μία πρώτη δοκιμαστική φάση δύο ετών, σύμφωνα με το αίτημα που έχει διατυπωθεί με το ψήφισμα της 23ης Νοεμβρίου 1990- συμφωνούν, επιπλέον, να εκτιμήσουν, πριν από το τέλος της πρώτης φάσης, αν θα είναι σκόπιμο να συνεχισθεί αυτό το σύστημα, και, εάν τούτο γίνει δεκτό, να εξετάσουν τις λεπτομέρειες λειτουργίας του, ιδίως όσον αφορά το σύστημα χρηματοδότησης στα πλαίσια του δικτύου-

ΕΝΘΑΡΡΥΝΟΥΝ την πρωτοβουλία της Επιτροπής να υπάρξει, σε στενή συνεργασία με τις εθνικές δημόσιες διοικήσεις, ανταλλαγή των διαφόρων εμπειριών στον τομέα της οργάνωσης εθελοντών, προκειμένου να προσδιοριστούν οι δράσεις που συμβάλλουν στην καλύτερη αξιοποίηση των πόρων στον τομέα αυτό, και, με την προοπτική αυτή, τονίζουν το ενδιαφέρον που παρουσίασε η διοργάνωση, στην Πορτογαλία, εργαστηρίου αυτοεκπαίδευσης για την εθελοντική εργασία τον Ιούνιο 1994-

ΕΚΦΡΑΖΟΥΝ ΤΗΝ ΙΚΑΝΟΠΟΙΗΣΗ ΤΟΥΣ για την πορεία της σύστασης ενός μηχανισμού αρωγής, ιδίως με τη δημιουργία ενός επιχειρησιακού εγχειριδίου στο οποίο καταγράφονται, μεταξύ άλλων, τα εθνικά και κοινοτικά σημεία επαφής, τα σημεία πρόσβασης στην εμπειρογνωμοσύνη σχετικά με ορισμένους τομείς παρέμβασης, καθώς και τα μητρώα των μέσων που είναι διαθέσιμα σε κάθε κράτος μέλος, και οι διαδικασίες και ρυθμίσεις που έχουν οριστεί για να μπορούν να είναι διαθέσιμοι οι πόροι αυτοί, βάσει των λειτουργικών αρμοδιοτήτων των κρατών μελών-

ΕΚΦΡΑΖΟΥΝ ΤΗΝ ΙΚΑΝΟΠΟΙΗΣΗ ΤΟΥΣ για τα μέτρα που έλαβε η Επιτροπή προκειμένου να εξασφαλίσει στα πλαίσια των υπηρεσιών της, μία μόνιμη εξυπηρέτηση σε 24ωρη βάση, καθώς και την ανάληψη των δαπανών για την απόσπαση των εμπειρογνωμόνων-

ΖΗΤΟΥΝ από την Επιτροπή, να παγιώσει το μηχανισμό αυτό, και να προβλέψει, όταν αυτό είναι αναγκαίο, τη διεύρυνση της εμβέλειάς του με τη δημιουργία ομάδων εμπειρογνωμόνων ειδικευμένων σε συγκεκριμένους τομείς, σε στενή συνεργασία με το δίκτυο-

ΕΚΤΙΜΟΥΝ, ιδίως, ότι κατά την εκπόνηση των προτάσεων δράσεων η Επιτροπή θα πρέπει να δώσει έμφαση στην προετοιμασία για την αντιμετώπιση των καταστροφών, στην πρόληψή τους και στη διαχείριση των κινδύνων- υποστηρίζουν σχετικά την πρωτοβουλία της Επιτροπής να αναλάβει, σε στενή συνεργασία με το δίκτυο, δράσεις για την καλύτερη προετοιμασία των παραγόντων που θα καλούνται να προλαμβάνουν και να διαχειρίζονται τις κατεπείγουσες καταστάσεις-

ΘΕΩΡΟΥΝ ότι πρέπει να ληφθούν υπόψη οι ανάγκεις των υπηρεσιών πολιτικής άμυνας στα πλαίσια των διευρωπαϊκών δικτύων τηλεματικής μεταξύ δημοσίων διοικήσεων- ζητούν, επιπλέον, από την Επιτροπή να εκτιμήσει την ανάγκη και τη σκοπιμότητα και το κόστος ενός συστήματος τηλεδιάσκεψης στο οποίο να υπάρχει μονίμως πρόσβαση, ιδίως για τις κατεπείγουσες καταστάσεις-

ΖΗΤΟΥΝ από την Επιτροπή να μελετήσει, σε συνάρτηση με τα συμπεράσματα του έτους Ευρώπη 93, και σε συνεργασία με το δίκτυο, τις δυνατότητες, προκειμένου να προσφέρει σε όσους εργάζονται για την πολιτική άμυνα τόσο σε εθνικό, όσο και σε περιφερειακό και τοπικό επίπεδο, ένα πλαίσιο όπου να μπορούν να ανταλλάσσουν τις εμπειρίες τους-

ΕΠΑΝΑΛΑΜΒΑΝΟΥΝ την επιθυμία τους να αναπτυχθούν πρωτοβουλίες για τη βελτίωση της ενημέρωσης, της εκπαίδευσης και της ευαισθητοποίησης των πολιτών, ειδικότερα σε σχολικό επίπεδο, προκειμένου, ιδίως, να βελτιωθεί το επίπεδο της αυτοπροστασίας τους-

ΣΗΜΕΙΩΝΟΥΝ τη συνεργασία που καθιερώθηκε μεταξύ της Κοινότητας και των χωρών της ΕΖΕΣ και εκφράζουν την ικανοποίησή τους για το ότι η συνεργασία αυτή ενισχύεται, με τη συμμετοχή εμπειρογνωμόνων των συμβαλλομένων στη συμφωνία για τον ΕΟΧ μερών τα οποία δεν είναι μέλη της Κοινότητας-

ΖΗΤΟΥΝ από την Επιτροπή να συμβάλει, μέσω των τακτικών επαφών της με τους διεθνείς οργανισμούς που ασχολούνται με τον τομέα της πολιτικής άμυνας, στη βελτίωση του συντονισμού των παρεμβάσεων πολιτικής άμυνας στη διεθνή σκηνή, χωρίς να θίγονται οι σχετικές αρμοδιότητες των κρατών μελών-

ΘΕΩΡΟΥΝ ότι ήταν σκόπιμο, κατά την παγκόσμια συνδιάσκεψη για την πρόληψη των φυσικών καταστροφών - που έχει συγκαλέσει στη Γιοκοχάμα από τις 23 έως τις 27 Μαΐου 1994 η Γενική Συνέλευση των Ηνωμένων Εθνών να υποβληθεί, με κατάλληλο τρόπο σε συνεργασία με την Επιτροπή, το σύνολο των πρωτοβουλιών που έχουν αναληφθεί στα πλαίσια της κοινοτικής συνεργασίας στον τομέα της πολιτικής άμυνας, προκειμένου να τεθεί η πείρα αυτή στη διάθεση άλλων περιοχών-

ΑΝΑΛΑΜΒΑΝΟΥΝ να συνεργαστούν στενά και δραστήρια με την Επιτροπή, κατά την εκπόνηση της έκθεσης που πρέπει να υποβάλει στο Συμβούλιο το 1996 το αργότερο ως βάση της εξέτασης, σύμφωνα με τη διαδικασία που προβλέπεται από το άρθρο Ν παράγραφος 2 της συνθήκης για την Ευρωπαϊκή Ένωση, που θέματος της εισαγωγής στη συνθήκη για την ίδρυση της Ευρωπαϊκής Κοινότητας ενός τίτλου σχετικού με την πολιτική άμυνα.

(1) ΕΕ αριθ. C 176 της 4. 7. 1987, σ. 1.

(2) ΕΕ αριθ. C 44 της 23. 2. 1989, σ. 3.

(3) ΕΕ αριθ. C 315 της 14. 12. 1990, σ. 1.

(4) ΕΕ αριθ. C 315 της 14. 12. 1990, σ. 3.

(5) ΕΕ αριθ. C 198 της 27. 7. 1991, σ. 1.

(6) ΕΕ αριθ. C 10 της 16. 1. 1984, σ. 288.

(7) ΕΕ αριθ. L 1 της 3. 1. 1994, σ. 1.